- Հոս հաստատուած Սփիւռքը ունի երկու արմատներ. մէկը այն հատուածն է, որ իր կամքին հակառակ հայրենիքէն վտարուած է, հիմնականին մէջ ամերիկահայեր, որոնք Ցեղասպանութեան հետեւանքով հոս հաստատուած են. Իրանէն, Լիբանանէն, Սուրիայէն եւ Իրաքէն հոս հաստատուածներ: Այս հատուածը Սփիւռքի մէջ ունի հարիւր տարուան փորձառութիւն՝ ազգային դիմագիծ եւ ինքնութիւն պահպանելու իմաստով, ստեղծած է կառոյցներ, որոնք փոխադրուած են այստեղ, ու գուցէ շարք մը առումներով, ժամանակավրէպ են, բայց ցարդ երեք-չորս սերունդներ կարեւոր տոկոսով հայապահպանման նպաստած են: Երկրորդ հատուածը, յատկապէս երկրաշարժէն, Արցախի պատերազմէն ետք Հայաստանէն եկած է անոնց գաղթը կը շարունակուի մինչեւ այսօր: Ցաւով պէտք է նշեմ, որ այս երկու հատուածները տակաւին շատ քիչ կը հաղորդակցին իրարու հետ: Մեր շարքերը մեծաւ մասամբ առաջին հատուածէն են. ունինք ամերիկահայեր, բայց նաեւ հիմնականին մեջ լիբանանահայեր, իրանահայեր, իրաքահայեր, սուրիահայեր, ռումանահայեր, պուլկարահայեր: